V. Novotný, poslanec: (2004-05-25):
Naozaj, tento systém, ktorý tu v súčasnosti funguje, uchyľuje, zadlžuje sa a stráca dych. Potrebujeme komplexnú systémovú zmenu. Nebudem vás zdržovať stokrát povedanými dôvodmi, prečo je najvyšší čas urobiť komplexnú reformu zdravotníctva. Myslím, že všetci, ktorí sa touto problematikou seriózne zaoberáme, by sme o tom vedeli hodiny a hodiny rozprávať, kde sú problémy, či už systémové, či už vecné, či konkrétne, či v paske, či v šaske, či v limitoch, či v nemocniciach, či v poisťovniach. Ak dovolíte, dámy a páni, teraz chvíľu nebudem rozprávať ako lekár, čo obvykle veľmi rád robievam, lebo to je mi tak najbližšie, a nebudem rozprávať ani ako expert SDKÚ na zdravotníctvo. Teraz chvíľu budem rozprávať ako politik, ako poslanec Národnej rady a poviem, ako to vidím ja, ako to cítim. Programové vyhlásenie súčasnej vlády otvorilo cestu ku komplexnej reforme zdravotníctva. Hlasoval som spolu so 78 poslancami tejto snemovne za toto Programové vyhlásenie vlády a presadzujem a budem presadzovať jeho splnenie aj v časti týkajúcej sa zdravotníctva. Som presvedčený, že programové vyhlásenie predstavuje dobrú cestu k modernému a vyspelému Slovensku. Veľa sme už v tejto snemovni za uplynulý týždeň rozprávali aj o tom, ako reformovať slovenské zdravotníctvo. Každá politická strana má svoju predstavu, svoju koncepciu, svoju víziu, svoje sny, ktoré by rada pretavila do reality. Dovolím si však konštatovať, že jediná kompaktná a ucelená verzia reformy zdravotníctva, a to hovorím pri plnom vedomí toho, čo tu dnes povedal pán poslanec Urbáni, takže jediná kompaktná ucelená verzia reformy zdravotníctva, ktorú máme v súčasnosti k dispozícii, je verzia reformy, ktorá leží na našich stoloch, dámy a páni, v podobe šestice zákonov z dielne ministra Zajaca. V tejto chvíli v prvom čítaní máme v podstate tri možnosti. Po prvé, zmietnuť túto reformu z našich stolov. Čo bude nasledovať? Pýtam sa, čo bude nasledovať? Nová verzia reformy z pera terajšieho ministra? Prepíše ju úplne ináč? Jeho demisia? Upravená verzia tejto reformy, tak, aby bola prijateľná? Bude ešte vôľa v tomto parlamente do parlamentných volieb 2006 schváliť akúkoľvek reformu? Myslím, že už nie. Budeme naďalej reparovať a symptomaticky liečiť tento upadajúci systém zdravotníctva, ktorý tu dnes máme. Menej alebo viac úspešne a počkáme po voľbách 2006 na novú verziu komplexnej zmeny. Druhá možnosť je vrátiť zákon na dopracovanie. Čo si od toho sľubujeme? Naozaj, opýtajme sa sami seba, čo si od toho sľubujeme, ak tento zákon vrátime, tieto zákony vrátime na dopracovanie. Čiže ministerstvo zdravotníctva dopracuje to, čo tam chceme my, poslanci koaliční aj opoziční v počte 150, vidieť? Alebo že dopracuje do zákonov pripomienky desiatok zdravotníckych organizácii? A keď dopracuje len časť, vrátime to ministerstvu opäť na dopracovanie? Pripadá mi to trošku alibistické. Tretia možnosť je posunúť túto šesticu do druhého čítania a zákony upraviť našimi pozmeňujúcimi návrhmi. V danej chvíli sa mi to zdá ako najrozumnejšie riešenie a prihováram sa za to. Odborné štruktúry SDKÚ sa veľmi zodpovedne zaoberali šesticou reformných zákonov, posudzovali ich súlad s Programovým vyhlásením vlády, ich dopad na občana a ich riziká, ktoré sú spojené s náhlym zavedením tvrdých rozpočtových opatrení, s náhlym zavedením trhových vzťahov v celom rozsahu do slovenského zdravotníctva. Na záver teda konštatujem, že predložím spolu s kolegami z SDKÚ významné vecné pozmeňujúce návrhy v druhom čítaní. Podporím len takú definitívnu verziu zákonov, ktorá bude v súlade s Programovým vyhlásením vlády, za ktoré som hlasoval a ktorého naplnenie presadzujem. A podporím len takú reformu zdravotníctva, ktorej dopad na občana nezhorší dostupnosť zdravotnej starostlivosti, ale preto, aby som to mohol urobiť, podporím posunutie týchto zákonov do druhého čítania. Dámy a páni, ďakujem za pozornosť.